携筇出尤嶺嶺頭坐俟輿夫不至
作者：王邁
朝代：宋

paragraphs: 我居南麓下，頗利君子遯。
如何溽暑初，涉此複嶺峻。
瘦藤代筍輿，路熟不待問。
拂石小盤跚，心愛木陰潤。
清風解人意，陸續松杉韻。
掬泉嚥茗芽，竊賞此味俊。
我坐亦良久，我僕行何鈍。
平生性麋鹿，合有幽閑分。
舉足履世途，退尺進僅寸。
曾此小遲速，而足置喜慍。
繼今出處同，冥心法天運。
斯游悟窮通，持與達者論。